## Zakon o studentskom zboru

### NN 57/1996 (12.7.1996.), Zakon o studentskom zboru

# **ZASTUPNIČKI DOM SABORA REPUBLIKE HRVATSKE**

Na osnovu članka 89. Ustava republike Hrvatske, donosim

## ODLUKU

### PROGLAŠENJU ZAKON O STUDENSKOM ZBORU

Proglašavam Zakon o studenskom zboru, koji je donio Zastupnički dom
Sabora republike Hrvatske na sjednici 28. lipnja 1996.

Broj: 01-96-1250/1
Zagreb, 2. srpnja 1996.

Predsjednik
Republike Hrvatske
**dr. Franjo Tuđman**, v.r.

---

## **ZAKON**

### **O STUDENTSKOM ZBORU**

I. OPĆE ODREDBE

Članak 1.

Ovaj Zakon uređuje status, tijela uprave, ustrojstvo i novčanu podlogu
za rad studentskog zbora, način izbora i rada predstavnika studenata u
tijelima uprave visokih učilišta, odnosno ustanova čija djelatnost osigurava
cjelovitost i potrebni standard sustava visoke naobrazbe (u daljnjem tekstu:
sveučilišne ustanove), te studentsku iskaznicu.

Na pitanja koja ovim Zakonom nisu drukčije uređena primjenjuju se, na
odgovarajući način, odredbe Zakona o visokim učilištima te posebnog zakona
o udrugama.

II. STUDENTSKI ZBOR

Članak 2.

Studentski zbor je pravna osoba s pravima, obvezama i odgovornostima
koje uređuje ovaj Zakon i Statut Studentskog zbora.

Članstvo u Studentskom zboru stječe se ili gubi stjecanjem ili gubitkom
statusa studenta dodiplomskog studija na visokom učilištu u Republici Hrvatskoj
u skladu sa zakonom.

Članak 3.

Temeljne zadaće Studentskog zbora jesu sudjelovanje studenata u tijelima
uprave visokih učilišta, odnosno sveučilišnih ustanova te briga o:

- organiziranju i izvođenju programa za studente na području naobrazbe,
kulture, športa, tehničke kulture i drugih programa od interesa za studente
koji se financiraju iz sredstava državnog proračuna te drugih izvora, ako
zakonom nije drukčije određeno,

- organiziranju i izvođenju programa koji utječu na socijalno-ekonomski
položaj studenata,

- imenovanje predstavnika studenata u tijela međunarodnih studentskih
organizacija i drugih organizacija u kojima sudjeluju predstavnici studenata
kojih je član Republika Hrvatska,

- davanju mišljenja o prijedlozima propisa koji uređuju pitanja statusa,
ekonomskog i socijalnog položaja studenata,

- davanju poticaja za donošenje ili promjene propisa od interesa za
studente,

- drugim zakonom ili statutom određenim zadaćama.

Članak 4.

Temeljni akt Studentskog zbora je Statut.

Statut Studentskog zbora sveučilišta, odnosno veleučilišta donosi Predsjedništvo
Studentskog zbora, a uz suglasnost upravnog vijeća sveučilišta, odnosno
veleučilišta.

Statut Hrvatskoga studentskog zbora donosi Predsjedništvo Hrvatskog
studentskog zbora, a uz suglasnost Rektorskog zbora.

Statutom se pobliže uređuje ustrojstvo Studentskog zbora, način odlučivanja
njegovih tijela te druga pitanja od značenja za rad Studentskog zbora u
skladu s ovim Zakonom i odgovarajućim odredbama posebnog zakona o udrugama.

III. USTROJSTVO I TIJELA STUDENTSKOG ZBORA

Članak 5.

Studentski zbor ustrojava se kao Hrvatski studentski zbor koji djeluje
kroz studentske zborove sveučilišta i veleučilišta te kroz svoje podružnice
na visokim školama ustrojenim izvan sastava veleučilišta ili sveučilišta.

Studentski zborovi sveučilišta i veleučilišta djeluju kao podružnice
na fakultetima, umjetničkim akademijama, sveučilišnim i veleučilišnim odjelima
te visokim školama.

Hrvatski studentski zbor i studentski zborovi sveučilišta i veleučilišta
pravne su osobe.

Članak 6.

Tijela Studentskog zbora su Predsjedništvo i predsjednik Studentskog
zbora.

Statutom Studentskog zbora mogu se utvrditi i druga stručna tijela.

Članak 7.

Predsjedništvo:

- donosi Statut Studentskog zbora,

- donosi opće akte,

- odobrava izvješća o radu i poslovanju Studentskog zbora,

- odlučuje o prestanku rada Studentskog zbora, ako Statutom studentskog
zbora nije drukčije određeno,

- odlučuje o svim pitanjima koja ovim Zakonom ili Statutom Studentskog
zbora nisu stavljena u djelokrug nekog drugog tijela.

Predsjedništvo saziva po potrebi predsjednik. Odluke se donose na način
i u postupku propisanim statutom.

Članak 8.

Predsjednik Studentskog zbora zastupa Studentski zbor, a u slučaju njegove
spriječenosti ili odsutnosti zamjenjuje ga zamjenik.

Predsjednik Studentskog zbora ujedno je predsjednik Predsjedništva Studentskog
zbora.

Članak 9.

Visoka učilišta i sveučilišta dužna su osigurati prostore i druge uvjete
za ispunjenje ciljeva i djelatnosti studentskog zbora.

IV. UPISNIK STUDENTSKIH ZBOROVA

Članak 10.

Studentski zbor upisuje se u upisnik studentskih zborova.

Danom upisa u upisnik Studentski zbor stječe svojstvo pravne osobe i
može početi obavljati svoju djelatnost.

Članak 11.

Upisnik studentskih zborova vodi Ministarstvo znanosti i tehnologije.

Upisnik studentskih zborova je javan.

Ministarstvo znanosti i tehnologije izdaje potvrdu o upisu studentskih
zborova u upisnik najkasnije trideset dana od podnošenja prijave.

Sadržaj, oblik i način vođenja upisnika studentskih zborova te postupak
upisa i brisanja iz upisnika studentskih zborova propisuje ministar znanosti
i tehnologije.

V. NADZOR NAD RADOM STUDENTSKIH ZBOROVA

Članak 12.

Nadzor nad zakonitošću rada i općih akata studentskih zborova obavlja
Ministarstvo znanosti i tehnologije u skladu s posebnim zakonom.

Nadzor nad namjenskom uporabom novčanih sredstava studentskih zborova
obavlja se u skladu s posebnim propisima.

VI. FINANCIRANJE I IMOVINA STUDENTSKIH ZBOROVA

Članak 13.

Studentski zbor stječe sredstva za obavljanje svoje djelatnosti:

- iz sredstava visokog učilišta, pri kojemu djeluje Studentski zbor,
koja se u proračunu Republike Hrvatske osiguravaju za visoko školstvo i
znanstveni rad,

- iz članarina studenata,

- iz prihoda od pokretne i nepokretne imovine,

- od zaklada, fundacija, fondova i darovnica,

- iz sredstava proračuna Republike Hrvatske putem Ministarstva znanosti
i tehnologije,

- iz drugih izvora ako su u skladu sa zadaćama studentskog zbora.

Članak 14.

Studentski zbor odgovara za svoje obveze cijelom svojom imovinom, u
skladu sa zakonom.

VII. ISKAZNICA ČLANA STUDENTSKOG ZBORA

Članak 15.

Iskaznica člana Studentskog zbora izdaje se svakoj osobi koja stekne
status studenta dodiplomskog studija na visokom učilištu u Republici Hrvatskoj
u skladu sa zakonom.

Iskaznica je neprenosiva, vrijedi jednu godinu te se automatski obnavlja
ako student ispunjava svoje obveze.

Sadržaj, oblik, način vođenja upisnika izdanih iskaznica te prava koja
stječe posjednik iskaznice propisuje ministar znanosti i tehnologije.

VIII.1. PODRUŽNICE STUDENTSKOG ZBORA

Članak 16.

Podružnicu Studentskog zbora sveučilišta i veleučilišta na fakultetu,
umjetničkoj akademiji, sveučilišnom i veleučilišnom odjelu i visokoj školi
(u daljnjem tekstu: podružnica Studentskog zbora na fakultetu) čine svi
studenti upisani na dodiplomske studije koje ustrojava i izvodi to visoko
učilište.

Članak 17.

Podružnica Studentskog zbora na fakultetu, neposredno bira studentske
predstavnike u fakultetsko vijeće, odnosno u odgovarajuće vijeće umjetničke
akademije, sveučilišnog ili veleučilišnog odjela i visoke škole (u daljnjem
tekstu: fakultetsko vijeće).

Broj studentskih predstavnika i njihovih zamjenika, koji se biraju u
fakultetsko vijeće, utvrđuje se da svaka godina studija bira po jednog
predstavnika i zamjenika. Ukoliko visoko učilište ustrojava i izvodi više
studija, način izbora predstavnika svake godine studija utvrđuje se statutom
ili općim aktom visokog učilišta.

Podružnica Studentskog zbora na fakultetu bira neposredno studentske
predstavnike i u druga tijela propisana statutom ili drugim općim aktom
visokog učilišta. Ako statutom ili općim aktom nije drukčije propisano,
izbori se provode u postupku propisanim za izbor studentskih predstavnika
u fakultetsko vijeće.

Članak 18.

Mandat studentskog predstavnika, odnosno njegovog zamjenika u fakultetskom
vijeću traje dvije školske godine.

Ako izabranom studentskom predstavniku prestane mandat prije isteka
vremena na koje je izabran, zamjenik preuzima njegovu dužnost bez posebnog
izbora.

Članak 19.

Studentski predstavnici ravnopravno sudjeluju s ostalim članovima fakultetskog
vijeća u radu fakultetskog vijeća, osim u postupcima stjecanja magisterija
i doktorata znanosti.

Članak 20.

Studentski predstavnici izabrani u fakultetsko vijeće te njihovi zamjenici
čine predsjedništvo podružnice Studentskog zbora na fakultetu.

Predsjedništvo podružnice Studentskog zbora na fakultetu bira predsjednika
i njegova zamjenika tajnim glasovanjem na sjednici koju saziva predsjednik
predsjedništva.

Za predsjednika i njegova zamjenika izabrani su studenti koji dobiju
najveći broj glasova.

Članak 21.

Izbore za studentske predstavnike u fakultetsko vijeće raspisuje dekan.

Izbori se provode krajem listopada tekuće školske godine.

Izbori se provode po izbornim jedinicama. Izbornu jedinicu čine svi
upisani studenti pojedine godine dodiplomskog studija. Ukoliko visoko učilište
ustrojava i izvodi više studija izborna jedinica ustrojava se na način
propisan statutom.

Članak 22.

Popis birača sastavlja se za svaku izbornu jedinicu.

Članak 23.

Popis birača utvrđuje povjerenstvo za izradbu popisa birača koje ima
tri člana.

Članove povjerenstva i njihove zamjenike, iz redova studenata, imenuje
Predsjedništvo podružnice Studentskog zbora na fakultetu.

Članak 24.

Izbore za studentske predstavnike provodi izborno povjerenstvo podružnice
studentskog zbora na fakultetu (u daljnjem tekstu: izborno povjerenstvo
fakulteta) te birački odbori koji se osnivaju za svaku izbornu jedinicu.

Izborno povjerenstvo fakulteta čine tri člana. Članovi imaju svoje zamjenike.
Članove i zamjenike izbornog povjerenstva fakulteta imenuje Predsjedništvo
podružnice Studentskog zbora na fakultetu.

Birački odbor ima najmanje tri člana. Članovi imaju svoje zamjenike.
Članove biračkih odbora i njihove zamjenike imenuje izborno povjerenstvo
fakulteta iz redova studenata izborne jedinice za koju se birački odbor
imenuje.

Članak 25.

Pristupnike za studentske predstavnike u fakultetsko vijeće, iz redova
svih upisanih studenata dodiplomskog studija, mogu predlagati studentske
udruge ili studenti upisani u popis birača izborne jedinice davanjem pravovaljanih
potpisa.

Kada studenti, odnosno udruge predlažu pristupnike za studentske predstavnike
u fakultetsko vijeće, za pravovaljanost kandidature potrebno je prikupiti
potpise od najmanje jedan posto studenata upisanih u popis birača izborne
jedinice.

Članak 26.

Izborno povjerenstvo fakulteta će na temelju svih pravovaljano istaknutih
prijedloga sastaviti listu pristupnika i njihovih zamjenika za svaku izbornu
jedinicu posebno.

Na listu pristupnika izborne jedinice pristupnici za studentskog predstavnika
unose se abecednim redom prezimena. Uz pristupnika za studentskog predstavnika
navodi se njegov zamjenik.

Izborno povjerenstvo fakulteta dužno je javno objaviti liste pristupnika
i njihovih zamjenika najkasnije pet dana prije dana održavanja izbora.

Članak 27.

Glasovanje za izbor studentskih predstavnika u fakultetsko vijeće obavlja
se na biračkim mjestima.

Biračka mjesta i trajanje glasovanja određuje izborno povjerenstvo uz
prethodno pribavljenu suglasnost dekana.

Izborno povjerenstvo fakulteta dužno je najkasnije tri dana prije izbora
objaviti biračka mjesta i vrijeme glasovanja.

Članak 28.

Glasovanje se obavlja osobno.

Glasovanje se obavlja glasačkim listićima.

Tiskanje glasačkih listića obavlja se pod nadzorom izbornog povjerenstva
fakulteta.

Članak 29.

Glasački listić sadrži:

1. ime i prezime pristupnika za studentskog predravnika i njegova zamjenika,

2. godina i smjer studija.

Na glasačkom listiću navode se predloženici onim redom kojim su navedeni
na listi pristupnika. Ispred imena i prezimena svakog pristupnika za studentskog
predstavnika i njegova zamjenika stavlja se redni broj.

Članak 30.

Rezultate izbora za studentske predstavnike i njihove zamjenike u fakultetsko
vijeće utvrđuje izborno povjerenstvo fakulteta.

Izborno povjerenstvo fakulteta zbrojit će rezultate glasovanja na biračkim
mjestima te uvrditi i objaviti rezultate glasovanja najkasnije u roku od
24 sata od sata zatvaranja birališta.

Članak 31.

Izbori po izbornim jedinicama valjani su ukoliko je glasovalo najmanje
deset posto upisanih studenata. U slučaju da izborima pristupi manje od
deset posto upisanih studenata izborni postupak se ponavlja. U ponovljenom
postupku izbori su valjani bez obzira na broj upisanih studenata koji su
glasovali.

Za studentskog predstavnika izabran je pristupnik koji je dobio najveći
broj glasova.

Ako su dva pristupnika dobila jednaki broj glasova izbori će se ponoviti.
U ponovljenom izboru glasuje se samo između ta dva pristupnika.

Članak 32.

Svaki student ima pravo uložiti obrazloženi prigovor zbog nepravilnosti
u postupku davanja prijedloga i u postupku izbora studentskih predstavnika
u roku od dva dana, računajući od isteka dana kad je izvršena radnja na
koju se stavlja prigovor.

O prigovorima odlučuje izborno povjerenstvo fakulteta. Izborno povjerenstvo
fakulteta dužno je u roku od tri dana od uredno primljenog prigovora donijeti
odluku o prigovoru.

Članak 33.

Na izbor studentskih predstavnika u nastavničko vijeće i rad studentskih
predstavnika u nastavničkom vijeću visoke škole ustrojene izvan sastava
veleučilišta ili sveučilišta odgovarajuće se primjenjuju odredbe ovoga
Zakona o izborima studentskih predstavnika u fakultetsko vijeće i rad studentskih
predstavnika u fakultetskom vijeću.

VIII.2. STUDENTSKI ZBOR SVEUČILIŠTA I VELEUČILIŠTA

Članak 34.

Studentski zbor sveučilišta i veleučilišta (u daljnjem tekstu: sveučilište)
čine svi studenti koji studiraju na dodiplomskim studijima sveučilišta
i visokih učilišta u sastavu sveučilišta.

Članak 35.

Studentski zbor sveučilišta bira predstavnike u Sveučilišni senat, i
u druga tijela sveučilišta kad je to statutom sveučilišta ili zakonom propisano.

Ukupan broj studentskih predstavnika u Sveučilišnom senatu i u drugim
tijelima sveučilišta utvrđuje se Statutom sveučilišta.

Članak 36.

Na rad studentskih predstavnika u Sveučilišnom senatu na odgovarajući
način primjenjuju se odredbe članka 19. ovoga Zakona.

Članak 37.

Predsjednici podružnica studentskih zborova na fakultetu biraju predstavnike
u Sveučilišni senat, te predlažu pristupnike Upravnom vijeću sveučilišta
za imenovanje predstavnika studenata u upravna vijeća sveučilišnih ustanova,
na sjednici koju saziva predsjednik Predsjedništva Studentskog zbora sveučilišta,
u skladu s odredbama posebnog zakona, Statuta sveučilišta i Statuta Studentskog
zbora sveučilišta.

Izabrani studentski predstavnici u Sveučilišnom senatu čine Predsjedništvo
Studentskog zbora sveučilišta.

Predsjedništvo Studentskog zbora sveučilišta bira predsjednika i njegova
zamjenika na vrijeme od dvije godine.

Predsjednik i zamjenik predsjednika biraju se tajnim glasovanjem na
sjednici koju saziva predsjednik Predsjedništva Studentskog zbora sveučilišta.

Za predsjednika i njegova zamjenika izabrani su studenti koji dobiju
najveći broj glasova.

VIII.3. HRVATSKI STUDENTSKI ZBOR

Članak 38.

Hrvatski studentski zbor čine svi studenti koji studiraju na dodiplomskim
studijima na visokim učilištima u Republici Hrvatskoj.

Članak 39.

Članove Predsjedništva Hrvatskoga studentskog zbora čine predsjednici
studentskih zborova sveučilišta te predstavnik studenata podružnica Hrvatskog
studentskog zbora na visokim školama ustrojenim izvan sastava veleučilišta
ili sveučilišta.

Predstavnika studenata podružnica Hrvatskoga studentskog zbora na visokim
školama ustrojenim izvan sastava veleučilišta ili sveučilišta biraju iz
svojih redova predsjednici podružnica studentskih zborova Hrvatskoga studentskog
zbora na visokim školama ustrojenim izvan sastava veleučilišta ili sveučilišta
tajnim glasovanjem na sjednici koju saziva predsjednik Hrvatskoga studentskog
zbora.

U radu Predsjedništva Hrvatskoga studentskog zbora mogu prisustvovati
i predstavnici studenata sveučilišta izvan Republike Hrvatske na kojima
od ukupno upisanih studenata najmanje jednu trećinu čine pripadnici hrvatskog
naroda.

Članak 40.

Članovi Predsjedništva Hrvatskoga studentskog zbora biraju tajnim glasovanjem
predsjednika na sjednici koju saziva predsjednik Hrvatskoga studentskog
zbora.

Mandat predsjednika traje jednako kao i mandat predsjednika Rektorskog
zbora.

IX. STUDENTSKE UDRUGE

Članak 41.

Studenti mogu osnivati udruge u svezi s kulturnim, športskim, strukovnim,
zavičajnim i ostalim aktivnostima na visokim učilištima.

Udruge iz stavka 1. ovoga članka osnivaju se prema odredbama posebnog
zakona i mogu početi obavljati svoju djelatnost s danom uvođenja u Upisnik
studentskih udruga.

Ministarstvo znanosti i tehnologije vodi Upisnik studentskih udruga.

Sadržaj i način vođenja Upisnika studentskih udruga propisuje ministar
znanosti i tehnologije.

Članak 42.

Programi udruga mogu se financirati iz sredstava proračuna Republike
Hrvatske putem Ministarstva znanosti i tehnologije, i uz pribavljeno mišljenje
Predsjedništva Studentskog zbora sveučilišta za programe udruga koje djeluju
na području sjedišta sveučilišta.

Za programe udruga koje djeluju na području sjedišta više sveučilišta
mišljenje daje Predsjedništvo Hrvatskoga studentskog zbora.

Plan financiranja programa udruga u pravilu objedinjuje Upravno vijeće
sveučilišta u okviru proračuna Sveučilišta i predlaže proračun Vijeću za
novčanu potporu visokog školstva prema odredbama posebnog zakona.

X. PRIJELAZNE I ZAVRŠNE ODREDBE

Članak 43.

Sveučilište će, u roku od tri mjeseca od dana stupanja na snagu ovoga
Zakona, uskladiti odredbe svojih statuta i drugih općih akata s odredbama
ovoga Zakona.

Visoka učilišta i sveučilišne ustanove uskladit će svoje statute u roku
od dva mjeseca od dana usklađivanja statuta sveučilišta.

Fakulteti koji ustrojavaju i izvode više studija dužni su u roku iz
stavka 2. ovoga članka utvrditi način ustrojavanja izbornih jedinica.

Članak 44.

Ako ovaj Zakon ovlašćuje ministra znanosti i tehnologije za donošenje
propisa za provedbu ovoga Zakona, ministar će donijeti te propise u roku
od šest mjeseci od dana njegova stupanja na snagu.

Članak 45.

Dekani visokih učilišta dužni su raspisati izbore za predstavnike studenata
u fakultetsko vijeće, na način propisan ovim Zakonom, najkasnije do kraja
listopada 1996. godine.

Dekani visokih učilišta dužni su u roku od 8 dana, od dana izbora predstavnika
studenata u fakultetsko vijeće, sazvati sjednicu za prvi izbor predsjednika
i zamjenika predsjednika podružnice Studentskog zbora na fakultetu.

Članak 46.

Rektori visokih učilišta dužni su najkasnije do 16. prosinca 1996. godine
sazvati sjednicu za prvi izbor predstavnika studenata u Senat sveučilišta,
predsjednika i zamjenika predsjednika Studentskog zbora sveučilišta i predlaganje
pristupnika Upravnom vijeću sveučilišta za imenovanje predstavnika studenata
u upravna vijeća sveučilišnih ustanova.

Članak 47.

Predsjednik Rektorskog zbora dužan je do 16. prosinca 1996. godine sazvati
sjednicu predsjednika podružnica studentskih zborova Hrvatskoga studentskog
zbora na visokim školama ustrojenim izvan veleučilišta ili sveučilišta
radi izbora prvog predstavika u Predsjedništvo Hrvatskoga studentskog zbora.

Predsjednik Rektorskog zbora dužan je u roku od 20 dana, od izbora predsjednika
studentskih zborova sveučilišta i predstavnika studenata podružnica Hrvatskoga
studentskog zbora na visokim školama ustrojenim izvan sastava veleučilišta
ili sveučilišta, sazvati sjednicu za prvo imenovanje predsjednika Hrvatskoga
studentskoga zbora.

Članak 48.

Mandat izabranih studentskih predstavnika prema odredbama ovoga Zakona
počinje teći od 2. siječnja 1997. godine do kada nastavljaju s radom predstavnici
studenata izabrani prema prijašnjim propisima.

Članak 49.

Do ustroja Predsjedništva podružnice Studentskog zbora na fakultetu,
članove i zamjenike članova u povjerenstvo za izradbu popisa birača te
članove i zamjenike članova u izborno povjerenstvo fakulteta imenuje fakultetsko
vijeće na prijedlog dekana.

Članak 50.

Ovaj Zakon stupa na snagu osmoga dana od dana objave u "Narodnim
novinama".

Klasa: 602-04/96-01/04
Zagreb, 28. lipnja 1996.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić**, v. r.

Zakon, NN 57/1996-1159